Groot gekroek met kaartjies vir Bok-toets | Netwerk24
19 Julie 2019 10:13
Die Bokke het verlede jaar met die All Blacks op die Westpac-stadion in Wellington afgereken. Foto: Getty Images
Stuff berig Ticketek het die Nieu-Seelandse Rugbyunie (NSRU) gevra om weens "bedrieglike verkope" meer as 700 kaartjies te kanselleer.
Die NSRU het aanhangers Vrydag gewaarsku om kaartjies slegs deur amptelike kanale aan te skaf. Die beheerliggaam het kaartjiehouers aangeraai om die geldigheid van kaartjies wat deur nieamptelike kanale soos Viagogo aangeskaf is, na te gaan.
Viagogo is 'n herverkoper van kaartjies vir sport- en vermaakgeleenthede.
Die toets tussen die All Blacks en die Bokke is so te sê uitverkoop en met die 700 kaartjies wat Vrydag gekanselleer is, sal 700 nuwe kaartjies aan die publiek beskikbaar gemaak word.
Die NSRU se Richard Thomas sê die besluit om die kaartjies te kanselleer is geneem om standpunt in te neem teen bedrog.
"Ongelukkig is dit hoogs waarskynlik dat sommige van hierdie kaartjies reeds aan onwetende aanhangers verkoop is. Hulle mag dalk eers besef dit is ongeldig wanneer hulle volgende Saterdag toegang tot Westpac-stadion probeer verkry.
"Ons boodskap aan mense wat All Black-kaartjies deur nieamptelike kanale soos Viagogo aanskaf, is dat hulle die risiko loop om toegang geweier te word of buitensporig duur daarvoor te betaal."